text: Masser af tomme kontorer og erhvervslokaler
  16 august 2011 kl. 10.11
  Den ustabile økonomiske situation medfører, at der er en stigning i antallet af ledige kontor og erhvervslokaler i Region Syddanmark.
  284.000 kvadratmeter erhvervslokaler står tomme lige nu i region Syddanmark.
  Gennem det seneste kvartal er ledigheden for kontorer steget med 0,4 procentpoint.
  - Der er fortsat mange ledige kvadratmeter derude, og det tyder ikke på, at denne udvikling ændrer sig lige foreløbigt. Nyhederne præges stadig af mange dårlige økonomiske nyheder, og økonomien har svært ved at komme op i gear. Markedet for erhvervslokaler afspejler, hvordan det går med økonomien, så når vi ser en generel stilstand i økonomien, vil markedet for erhvervslokaler også blive berørt, siger økonom Mads Lindegaard, Dansk Ejendomsmæglerforening.
  I Region Syddanmark står 6,6 pct. butikslokaler tomme. Der er i alt 190.700 kvadratmeter ledige detailhandelslokaler i Region Syddanmark.
  